Resultatet af de seneste dages afstemning er netop gjort op, og den viser, at cirka to ud af tre Falck-reddere i Nordjylland afviser forligsteksten. Dermed spidser konflikten til, erkender Arne Nielsen, formand for transportgruppen i fagforbundet 3F i Aalborg. Her stemte 108 Falck-reddere nej, mens 50 stemte ja. - Der venter nu nogle timers arbejde for at strikke et forhandlingsresultat sammen, som redderne kan sige ja til. Jeg vurderer, at der mangler et to-cifret millionbeløb i den samlede lønsum, siger Arne Nielsen til P4 Nordjyllands Radio De strejkende Falck-folk har tidligere blokeret vagtcentralen i Brønderslev, og Arne Nielsen kan ikke sige, om lignende aktioner nu er i vente. Først klokken 15 i eftermiddag bliver resultatet for hele landet offentliggjort.

Opsummering:
Dobbelt så mange nej-stemmer, som ja-stemmer fra Aalborg & Himmerland. Det står klart efter formiddagens optælling hos 3F.